בניין קולנוע אוריון לא הושלם מעולם: תכנן אותו האדריכל קובה גבר (חבר קיבוץ עין שמר שתכנן בין השאר את חדר האוכל בקיבוץ שדות ים עליו כתבתי כאן) ובנייתו הופסקה ב-1940 והוא נפתח לציבור. הסיפור המלא של הבניין מופיע ב"מקום שמור" אז אני מפנה אתכם לשם.
הבניין ניצב נטוש כבר משנות ה-70 והוא בולט בנוף המקומי, לכן קשה לפספס אותו כשנוסעים ברחוב המייסדים: קוביית בטון חשוף ולא מטויח (כי הוא לא הושלם מעולם). שם הקולנוע שהופיע בצבע על הקיר דהה כבר מזמן. לא צריך לדלג או להתאמץ כדי להיכנס, הדלתות חסרות. אין כאן פרטי בניין מיוחדים, אין ריהוט אלא רק המעטפת של הקולנוע. כאן אפשר לראות כיצד ממוקד תרבות וחברה מרכזי, הפך הבניין לגוף מת ורקוב במרכז היישוב. שלט הסברשהוצב כאן לפני חצי שנה, נמצא סמוך לבניין והוא כולל תמונות היסטוריות ותכנית של המבנה.
התקשרתי לאילנה פלדה-הרשנברג כדי לברר למה לא מצאו לו פתרון אחר שימשיך את מעמדו כמוקד תרבותי וחברתי ביישוב. היא הסבירה שמדובר בשטח פרטי שמחזיקה בו המשפחה שאבותיה בנו את הקולנוע והפעילו אותו. במקום מבנה גדול וריק אפשר לבנות בתים ולמכור או לגור בהם. ההריסה ובניית הבתים החדשים כבר אושרה והיא התפלאה שעדיין לא הרסו את הקולנוע. יש רשימת אתרים לשימור שנערכה ליישוב, אך קולנוע אוריון לא הופיע בה מהסיבה שהוא בשטח פרטי. בתל אביב מרבית המבנים שברשימת השימור הם בבעלות פרטית, אבל רשויות קטנות בדרך כלל מפגרות בתפקודן ובמחויבותם למקום, ומה שעושים בתל אביב היום, הן תמצאנה לנכון להבין בעוד עשר שנים. כשיהיה מאוחר מידי.
בפרדס חנה וכרכור אין כמות ואיכות של יצירות אדריכליות שיכולה להתחרות עם מה שיש לתל אביב או לחיפה להציע. גם עם מרבית הקיבוצים האחרים בסביבה קשה "להתחרות". אך "מקום שמור" לא מוותר וחושף באופן יסודי את מה שיש – וכך מתגלה שיש אתרים בעלי אופי וייחוד למקום. חוץ מאנדרטת הנח"ל שיצר חנן הברון, לא תמצאו את אותם מבנים שמציג הבלוג בספרי אדריכלות , אבל זה לא אומר שאין שם כלום. ההפך הוא הנכון, ובזכות "מקום שמור" התגלו האוצרות הקטנים המתאימים בקנה המידה שלהם למקום בו הם נמצאים.
יש מה ללמוד מהרשנברג: היא לא הסתפקה רק בבלוג ולפני חצי שנה ערכה אירוע רב משתתפים שחשף באמצעות סיורים והרצאות את העושר שבפרדס חנה – כרכור. בנוסף, דאגה להציב שלטים בסמוך לחלק מהאתרים, שלטים המעניקים למבקרים או סתם לתושבים מידע עשיר. כך יוצקים את היסודות למודעות, ולכן קשה שלא להעריץ את הרשנברג ואת הבלוג "מקום שמור".
עוד משהו: בפרדס חנה יש קולנוע אחר שלא בקרתי בו הפעם. מדובר בקולנוע פתוח שנטוש גם הוא ולפני כמה שנים שרון רז הציג אותו בבלוג "נטוש". יש פרק של הבורר, אני הולך לראות. להתראות בינתיים.
תודה מכאל על הפירגון לבלוג, שמחה שביקרת. יש עוד המון כמו שכתב קודמי, במסגרת האירוע הצבתי שלטים כאלה בעשרים אתרים רק בכרכור. מוזמן לסיבוב.